SYNHØR BLADET

## Landsforbundet for Kombinert Syns– og Hørselshemmede / Døvblinde

30 ÅRGANG #3 2021

SynHør bladet er LSHDB’s medlemsmagasin og blir utgitt 6 ganger i året i trykt form, som punktskrift, som lydfil og er tilgjengelig på www.lshdb.no

###

**TEMA: Diskriminering**

**—**

**Garnbombing i hele verden for
bevissthet rundt døvblindhet!**

**—**

**Torsdagstur med TjukkasGjengen**

### MEDLEMSSKAP

MELD DEG INN I LSHDB

[Www.lshdb.no](http://Www.lshdb.no) eller Kontakt: kontor@lshdb.no

### KONTAKT OSS

Landsforbundet for kombinert syns– og hørselshemmede / døvblinde, Epost: kontor@lshdb.no

Nettside: [www.lshdb.no](http://www.lshdb.no), TLF: 22 41 34 24, Mobil: 95 94 93 57

BESØK OSS
ADRESSE:

Skippergata 33, 0154 Oslo

DAGLIG LEDER:
Karin Andvig

ÅPNINGSTIDER:
Kontoret er åpent annenhver onsdag, og hver torsdag og fredag. Kontoret ligger i 5. etasje.

### BLADET

TILGANG:

Kontakt kontor@lshdb.no for å få tilgang på bladet i punkt, ren tekstfil eller lydfil.

TRYKK:

Rycon AS, Opplag 280

REDAKTØR:
Kaisa Markhus, Tlf: 97151746, E-post: kaisa@lshdb.no

FORSIDEBILDE:

Svarte spisse fjell stiger opp over tåka som ligger tett nederst i en dal. Sola kaster et gul-oransje lys over skyene. Foran ligger bakken snødekt, selv om bildet er tatt i Juni på Kvaløya i Troms.
Tatt av: Kaisa Markhus

# STYRET

LEDER Åshild Johansen, Tlf: 402 34 452, E-post: aashild.lovise@ebnett.no

NESTLEDER Kari Kristine Engan, Tlf: 413 34 244, E-post: ka-k-eng@online.no

STYREMEDLEM Bibbi Hagerupsen, Tlf: 960 46 065, E-post: bibbih@online.no

STYREMEDLEM Erik Nilsen, E-post: erini@online.no

STYREMEDLEM Hege Dahlen, Tlf: 970 01 093, E-post: hege.beathe.dahlen@gmail. com

1. VARAMEDLEM Odd Paulsen

2. VARAMEDLEM Sissel H. Markhus

# Innhold

# Redaktøren

# Styrets Hjørne

# Debatt: diskriminering eller ikke?

# Innlegg: TT-ordningen i Viken

# Ressurskontoret for Døvblinde

# Inspirasjon: Torsdagstur med TjukkasGjengen

# Tema: Tilgjengelighet i Valglokalene

# Garngrafitti for bevissthet rundt døvblindhet

# Husk på!

# Til neste gang

# TIPSET:

Norge er et flott land å reise i og heldigvis et land hvor det ofte er langt mellom folk. Nå som sommerferien er rett rundt hjørnet men fremdeles er lurt å holde avstand og fremdeles vanskelig å reise utenlands, er det en perfekt anledning for å utforske bortgjemte perler rundt omkring i Norge!

Hva med en tur til for eksempel Kvaløya (på forsidebildet)?

# Redaktøren

Hei alle medlemmer og lesere!

Sommeren er kommet!
Noen av dere har kanskje lagt ferieplaner eller er simpelthen glade for å få besøke
familie og venner ette en lang stund med begrensinger.

Vi må fremdeles passe på, holde avstand og ha god hygiene. Selv om vaksineringen når stadig flere, er både Norge og verden avhengig av at vi fortsetter å gjøre en god jobb.

Heldigvis er Norge et av verdens vakreste land, så sommerferie her er en drøm for mange!

Et av mine favorittsteder på sommeren er øyene i Oslofjorden. Ikke midt på stranda med alle andre, men å rusle litt innover i skogen på oppdagelsesferd etter de små stiene nedover mot vannkanten. Er man heldig og litt nysgjerrig så kommer man til sin helt egne, bortgjemte badeplass hvor man kan nyte en hel dag med piknik, sol og bading!

Perfekt for en sommerdag i en pandemi som ikke er over enda.

I dette nummeret kan du også lese om garnbombing og hvilke steder rundt omkring i Norge du kan finne taktile og fargerike kunstverk den neste måneden.

Om du heller vil bruke hodet enn kroppen, så kan du engasjere deg i flere saker i dette bladet, blant annet om hva som er diskriminering eller ikke.
Kanskje resulterer det i et bidrag til neste nummer?

God sommer og god lesning til dere alle!

Vennlig hilsen
KAISA MARKHUS

Bilde av Kaisa i med armene i kors

# Styrets hjørne

Av Odd Paulsen

**Kjære medlemmer og støttemedlemmer.**

Endelig ser vi lys i enden av tunnelen og mange av oss er og blir vaksinerte i løpet av sommeren!

Jeg selv er vaksinert dose 2 for et par uker siden. Så da kan jeg endelig snart klemme barna og barnebarna mine samt gode venner (selvsagt vaksinert de og).

Så nå er også myndigheter og FHI optimistiske med tanke på gjenåpning av Norge i løpet av sommeren!

Da satser Lshdb på å ha landsmøte fredag den 20.august, etter å ha avlyst landsmøte 3 ganger og sommertreff i Stavanger 2 ganger på grunn av pandemien!
Så denne gangen har jeg tro på at landsmøte blir gjennomført!
Vi får krysse fingrene våre!

Når det gjelder styremøte i Lshdb sentralt, så har vi gjennomført Teams (videomøte) flere ganger, noe som jeg ikke var så begeistret for siden det er 6-7 personer på
skjermen samtidig. Da måtte jeg ha tolker! Takket være dem kunne jeg følge med!

Den 3. juni kunne vi endelig gjennomføre styremøte med Lshdb
sentralt fysisk på Eikholt. Selvsagt med smitteverntiltak som vi jo måtte holde!

Det var så deilig å møtes igjen, noe vi ikke har gjort siden i fjor sommer! Og også å få møte igjen kjære tolkene og de ansatte på Eikholt.

Bilde av Odd som sitter med et munnbind og t-skjorta bretta opp og ser med smilende øyne mot kameraet imens han får en sprøyte i overarmen.

# Debatt - diskriminering eller ikke?

**Av Cor van der Lijcke**

Berit Øye tok opp spørsmålet om diskriminering i samfunnet av personer med nedsatt funksjonsevne.

Dette skulle være et tema på sommertreffet, men dette ble avlyst på grunn av Corona situasjonen.

Da jeg bodde i Nederland, studerte jeg for å bli massør. I løpet studie-tiden ble jeg totalt blind. Da jeg kom tilbake til studiet, fikk jeg ikke muligheter for tilpasning og tilrettelegging slik at jeg kunne fullføre studiet. Da måtte jeg dessverre avslutte studiet. Er dette diskriminering eller ikke?

Da jeg ville etablere meg, søkte jeg om en skadeforsikring. Det var greit, men jeg måtte betale mer enn en seende fordi det var større sannsynlighet for at jeg ville påføre skade på personer og ting. Er dette diskriminering?
Med denne saken gikk jeg til retten og vant. Retten var ikke enig i at det var større sannsynlighet for at synshemmede ville utsette andre for skade.

9.mars 2021 sa Stortinget nei til at FN-konvensjonen om funksjonshemmedes
menneskerettigheter skulle inn i Norsk lov. Det er skammelig at dette ikke er på plass.
Er dette diskriminering eller ikke?

Etter hva jeg har lest er nærmere 100.000 personer med funksjonshemning i
Norge uten arbeid. Dette er personer som kan og vil jobbe, men blir utestengt fra arbeidslivet. Er dette diskriminering eller ikke?

Av grunnskolene i Norge er det hele 80 % som ikke er universelt utformet og tilpasset
funksjonshemmede barn. Er dette diskriminering eller ikke?

Hver måned får jeg et nyhetsbrev fra Diskrimineringsnemnda. I hvert brev blir det beskrevet saker om diskriminering, i for eksempel arbeidsliv, boligforhold og dagligliv.

Kanskje vi kan diskutere og utveksle erfaringer her i SynHør-bladet?

Illustrasjon av tre personer som står på skuldrene til hverandre og strekker seg opp.

# TT-ORDNINGEN I VIKEN

**Av Berit R. Øie med Julie Garsiot**

**Uthevet sitat inni en illustrasjon av en snakkeboble:**

**Bor i samme fylke, har samme behov for TT-ordning, men differansen er 20.000 kroner.**

Berit R. Øie (57) bor i Halden kommune. Denne våren har hun fått 23.000 kroner inn på TT-kortet sitt. Og mer kommer etter sommeren.

Julie Garsiot (42) bor i Nannestad kommune, nord for Oslo. Denne våren har hun fått 3.100 kroner, og får tilsvarende sum for høsten. For fire år siden, i 2017, fikk Julie 5.000 kroner pr. halvår. Denne TT-kort-bevilgningen ble redusert ned til dagens beløp.

Tidligere fikk Berit også ca. 5.000 pr halvår, men siden 2017 har hun fått 17.000 pr. halvår.

Berit og Julie har samme diagnose, Usher syndrom type 2, som er kombinert syns- og hørselstap. Disse to damene bor nå i samme fylke, Viken.

Overraskelsen ble stor da fordelingen fortsatt var ulik. Begge synes dette er urettferdig.

«Jeg klarer ikke å fryde meg over så mye penger på TT-kortet, når jeg vet at andre ikke får tilsvarende frihet», sier Berit.

«Det er på vinterstid jeg trenger mest kjøring, fordi jeg liker svært godt å gå på ski. Det koster fra 300 til 500 kroner èn vei å kjøre opp til skistadion som har lysløype. Jeg har klaget, men fikk til svar å bruke buss. Det kan jeg ikke fordi bussen ikke kjører forbi skistadionet», forteller Julie.

Berit er tobarnsmor (en på 13 og en på 19 år), og har egen bil som hennes assistent kjører. Berit har hatt BPA siden 2012 og har nå 21 timer pr uke.
Hun forteller videre; «Da jeg selv var yngre, var jeg i samme situasjon som Julie. Det å ha tilgang på en slik TT-ordning som jeg har i dag, hadde vært fantastisk som småbarnsmor. Det krevde mye planlegging for å sikre at barnevogn og en nysgjerrig ettåring skulle ha en trygghet når vi var ute. I skumring og på kvelden kunne jeg ikke se noen ting, og jeg var avhengig av andre for at sønnen min skulle gå eller kjøres dit han skulle, og hjem igjen.».

Julie har sitt første barn som snart fyller året. Hun har støttekontakt to timer pr uke. Det er ikke mulig for Julie å kjøre bil. Hennes synstap er for redusert til det.

Usher syndrom er progressivt, og i begynnelsen av barne- og ungdoms-årene er det kun på kveldstid en ikke ser normalt. På dagtid ser en ganske bra – noe som gjør synstapet «usynlig» både for en selv og andre. Julie stortrives fortsatt på ski, men det krever gode lysforhold på kveldstid. Skistadionet har det, men for Julie er det langt fra huset hennes på Maura. Hun trenger også transport for turmuligheter i marka samt nærliggende kommuner som har hage- og kjøpesenter, svømmehall og andre fritidsaktiviteter.

Berit er nå blind og trenger ledsaging på de fleste steder. «Men så er det viktig å huske hørselstapet. Da jeg bodde i Oslo, kunne jeg se noenlunde greit i dagslys. Men jeg glemmer ikke følelsen av usikkerhet når jeg gikk på bussen om kvelden. Spurte jeg bussjåføren om det var riktig buss, måtte jeg gjette meg til hva han svarte. Og det var risikosport å finne et ledig bussete uten å plutselig havne i fanget på en medpassasjer. Eller at blindestokken min traff hatten på en mann som satt foran meg på bussen. Den føyk langt bort. Jeg skulle brette sammen blindestokken og den spratt ut igjen. Veldig pinlig for jeg klarte ikke å høre hva mannen sa. Den største skrekken jeg husker var om jeg hadde gått av på riktig bussholdeplass. Ofte oppfattet jeg ikke hva folk sa og ikke kunne jeg munnavlese dem.»

Hvorfor er det en slik urettferdig fordeling? Julie må snu på hver «TT-krone» og vurdere hvilke reiser som er absolutt nødvendig, mens Berit slipper det.
Berit forteller: «En dag skulle jeg til Moss sykehus til en avtale jeg hadde ventet lenge på. Den dagen kunne ikke min assistent kjøre meg på grunn av smerter etter vaksinen. Jeg prioriterte å bruke TT-kortet for å komme til sykehuset. Jeg kunne ha brukt pasientreiseordningen, men da hadde jeg ikke hatt kontroll på hvem som satt rundt meg under transporten. Som blind med sterkt nedsatt hørsel er jeg avhengig av å vite hvem som er rundt meg, og det gjør jeg ikke med pasientreisetransporten. Det er en uholdbar situasjon i denne korona-pandemien vi er inne i. Med TT-kortet reiser jeg garantert alene i taxi. Med sjåfør selvsagt. Turen Halden – Moss t/r kom på over tre tusen kroner. Det er en frihet å kunne gjøre dette, men samvittigheten min gnager over at Julie ikke har den samme muligheten.»

Dette fantastiske transporttilbudet har siden 2017 dekket mine behov når jeg ikke har tilgang på BPA eller tolk-ledsager for døvblinde. Men akkurat nå gir dette tilbudet meg en bismak.».

Denne skjevfordelingen ønsket Berit å finne ut av. Hun ringte Viken fylkes-kommune og snakket med saksbehandler for TT-ordningen.

Slik Berit oppfattet det er tildelingen lik for hele fylket, utfra hvor langt en bor fra
kommunehuset (soner) og hvor avhengig en er av tilrettelagt transport, f.eks.
rullestolbruker eller sesongbehov (sommer / vinter).

I tillegg kommer en tildeling fra staten til gamle Buskerud og Østfold. Dette er en prøveordning.

Berit ringte da til Samferdsels-departementet og snakket med en saksbehandler som vet om denne tildelingsordningen.

Berit oppfattet det slik at det i 2016 startet en prøveordning med ekstra bevilgning i noen fylker for TT-brukere. Denne prøveordningen omfatter mange fylker nå, men fire mangler statlig ekstrabevilgninger. De fire er Rogaland, Vest-Agder, Akershus og Oslo. Disse kan
søke staten HVIS det blir tildelt mer midler over budsjettet for neste år.

Slik Berit oppfattet saksbehandleren, vet ingen hvor lenge denne prøveordningen varer. På sikt er det vurdering for fast tildeling til fylkeskommunene fra staten, hvor hver fylkeskommune administrerer midlene til de som har behov for tilrettelagt transport.

Julie undrer om det er tatt hensyn til at tilgangen på kollektiv transport er forskjellig for en som bor i bygda og en som bor i byen, der det er flere transportmuligheter. Logistikk er svært krevende uten bil og det tar mye tid. «Jeg undrer på hvordan ordningen for tt-kort beregnes, når jeg må til andre kommuner med offentlige tjenester.»

Berit og Julie spør: Hvor lenge skal denne urettferdige tildelingen vare?

Det er opp til politikerne å bestemme tildelingen til TT-ordningen over statsbudsjettet. Det er uholdbart at en slik urettferdighet fortsatt gjelder.

**Skrevet av Berit R. Øie, med innspill fra Julie Garsiot.**

**Fredag 28. mai 2021**

**Illustrasjon av en kvinne med bind for øynene og et sverd i den ene hånda imens hun holder en gammeldags vekt opp foran seg i den andre hånda.**

# Ressurskontoret - det siste årets erfaringer

**Skrevet av: Ressurskontoret for tolke- og ledsagertjenester**

Først må vi fortelle at Ressurskontor for personer med døvblindhet har fått nytt navn. Vi heter nå Ressurskontor for tolke- og ledsagertjenester. Vi er fornøyd med det nye navnet, og syns det har blitt mer presist.

Siden mars 2020 og frem til i dag, har tilgangen til tolketjenester vært i endring. Vi startet med store tiltak for å begrense smittespredningen, med minst mulig kontakt med hverandre, også med tolkebrukere. Personer med døvblindhet fikk tolk til å gjennomføre nødvendige ærender, som for eksempel å handle mat, hente ut medisiner og lignende. Etter cirka seks uker utvidet vi tjenestene våre til også å kunne bestille tolk for å bryte isolasjon. Dette fordi vi fikk tilbake-meldinger om at mange følte seg svært isolert, og hadde behov for tolk til å komme seg ut i frisk luft og få være i aktivitet. Det var behov for å få beveget seg, få beskrivelse av omgivelsene, og mulighet til å møte andre som også var ute og luftet seg. Dette var i en tid da samfunnet forøvrig var svært begrenset. Mange tjenester var stengt ned. Kjøpesentrene var stengt. Restauranter var stengt og så videre.

I takt med at samfunnet har åpnet opp igjen, har målet vært å gi tolketjenester i tråd med til de til enhver tid gjeldende retningslinjer, nasjonale og lokale. Vi har hatt fokus på at personer med døv-blindhet skal få tolk for å ha de samme muligheter som resten av befolkningen. Med det følger også de samme begrensningene.

Vi har arbeidet for å levere tolketjenester til sosiale sammenkomster innenfor gjeldende retningslinjer rundt antall personer det er lov å samle.
Vi har arbeidet for å levere tolketjenester til situasjoner der avstand mellom
deltakerne kan overholdes. Ikke avstanden mellom tolk og tolkebruker, men mellom tolken og de andre deltakerne på arrangementet.

I starten av pandemien oppdaget vi at vi har behov for en plan over hvilke tiltak vi skal iverksette når en krise påvirker tilgangen til tolketjenester. Ressurskontoret har det siste året jobbet med å utarbeide tiltakskort for dette. Ett når det rammer tolketjenester nasjonalt og ett når det rammer tolketjenester lokalt.

Brukerorganisasjonene, LSHDB og FNDB, har fått tilsendt tiltakskortene og kommet med sine tilbakemeldinger. Deres viktigste tilbakemelding var at de må sikre at tolketjenesten jobber for at personer med døvblindhet får tolk til de samme rettigheter resten av samfunnet har i samme situasjon. Dette er ressurskontoret enig med
brukerorganisasjonene om, og vil bli skrevet inn. Det som gjenstår er et møte mellom ressurskontoret og bruker-organisasjonene for en gjennomgang av tiltakskortene sammen, som vi ser for oss vil skje tidlig høst.

**Vi ser frem mot lysere tider, og ønsker dere alle en GOD SOMMER**

Logoen til NAV er avbildet.

# Torsdagstur med tjukkasgjengen

Av Sissel H. Markhus

Som dere vet hadde vi et 2-års prosjekt som het "friluftsliv for alle hele året" via LSHDB, finansiert av Stiftelsen Dam som den gang het Ekstra Stiftelsen.

Vi gjennomførte dette 2-års prosjektet med fokus på friluftsliv, og som har skrevet om her i SynHør-bladet tidligere. Vi var 13 deltakere som fikk oppleve 2 fine år sammen, vi lærte mye og ble etterhvert trygge på f.eks. hva slags klær å ha på i ulike vær når man er ute i forskjellige årstider. I tillegg lærte vi om nye aktiviteter og andre lavterskel-prosjekter gjennom blant annet å invitere noen ulike personer fra DNT, Skådalen kompetansesenter, lokale kjentfolk og Tjukkasgjengen. Den siste gruppa vil jeg fortelle litt mer om.

På den tredje samlingen var vi på Vangen Skistue. Dette var i september 2018 og det var fint høstvær. Dit inviterte vi Frank Skjærbekk som kommer fra TjukkasGjengen og han fortalte om hvordan TjukkasGjengen startet, hvordan de utviklet seg over hele Norge og hvordan de er organisert.

Kort fortalt er Tjukkasgjengen en gratis lavterskel tur og trimgruppe som skal være enkelt og samtidig sosialt. I dag er det 35.000 medlemmer totalt i 371 ulike steder rundt omkring i Norge.

Hovedkontor er i Moss, hvor det hele startet og dersom det ikke allerede finnes en gruppe i ditt nærmiljø så kan du ta kontakt med Frank Skjærbekk dersom dere har lyst til å gå med en gruppe der du bor.

Etter samlingen på Vangen, tok jeg initiativ og tok kontakt med Frank med en gang. Jeg tenkte at jeg får prøve selv i mitt eget nærmiljø, og da fortalte Frank meg at det er fast treff på Sognsvann hver torsdag kl. 18:00. Jeg tok kontakt med en dame som er en av mine naboer og sammen prøvde vi å sette i gang en gå-gruppe. Dette var i septemper 2018, og vi var bare oss to og en venninne av henne, altså 3 personer. Fra TjukkasGjengen fikk vi vester hvor det står «TjukkasGjengen» og vi brukte facebook til å prøve å markedsføre det så flere kunne bli med. I dag er vi ca 15 stykker som er med hver torsdag. Litt opp og ned i antallet personer, men omkring 15 faste personer er vi som treffes på Sognsvann og går en runde rundt Sognsvann.

Av og til går vi til cafeen ved NIH (Norges Idrettshøyskole) og ha sosialt samvær oss som bor i nærmiljøet. Dette er en fin måte å bli bedre kjent med både området og personer i nærmiljøet og få vite litt mer om hva som skjer rundt seg. Noen kjøper seg en kaffe eller en kald drikke etter rundturen.

Jeg har selvfølgelig alltid med meg tolk.

Nå i pandemien er cafeen stengt, men jeg håper vi fortsetter med dette når samfunnet åpner seg litt etterhvert.

Jeg har altså vært med siden september frem til nå, så til høsten blir det 3 år!

Det er godt å komme seg ut i alle årstider og å gå sammen med en gruppe med folk som alltid møter opp. Samtidig får jeg litt bedre mulighet til å følge med hva som skjer her i nærmiljøet mitt.

Det høres ut som man er tjukk, men det er egentlig ikke slik. Veldig mange i gruppa er helt vanlige, og det er noen få som er veier litt mer. Men målet til hvorfor TjukkasGjengen startet og også det aller viktigste av alt er at vi går sammen og inspirerer hverandre til å møtes fast og ha sosialt samvær.

Dere kan gjerne lese mer om TjukkasGjengen og de ulike gruppene rundt i landet på nett: [www.tjukkasgjengen.no](http://www.tjukkasgjengen.no/)

Kanskje dere har lyst prøve å gjøre det samme som jeg gjør?

Ta gjerne kontakt med Frank Skjærbekk, mail: frank@tjukkasgjengen.no, mob.nr. 45060600

Her er noen bilder fra turene våres:

Illustrasjon av en gruppe som er ute å går sammen.

Bilde 1: viser en gul refleksvest med logoen til Tjukkasgjengen på brystet.

Bilde 2: viser et vinterbilde fra Songsvann med en snømann ved et furutre foran et hvitt, snølagt vann.

Bilde 3: viser ryggen til en person som er ute å går på vinteren, opplyst av lyset til en lyktestolpe.

Bilde 4: viser solnedgang med rødfargede skyer som speiler seg i en liten del av Songsvannet som ligger kaldt og klar med litt snø rundt.

Bilde 5: viser ryggene på flere personer som går, for det meste to og to og de fleste har gule vester på. De er i ferd med å runde svingen på en bred, gruslagt sti og rundt dem er det grønne furutrær og nakne bjørketrær, og til venstre for dem ligger Songsvannet.

Bilde 6: viser en gjeng på 9 personer som står samlet og poserer for kameraet ved begynnelsen av en grus sti, hvorav 7 av dem har på gule vester.

# Tema: tilgjengelighet i valglokalene

## STORTINGS- OG SAMETINGSVALGET 2021

## Av Cor van der Lijcke

**I forbindelse med kommune- og stortingsvalg har jeg diverse erfaringer med tanke på
tilgjengelighet/universell utforming av valglokaler.**

**Mine erfaringer fra kommunevalg for 2 år siden:**

 Inngangsparti altfor trangt

 Valglistene var plassert for høyt oppe med tanke på rullestolbrukere

 Valglistene bør eksistere på punktskrift slik at synshemmede kan foreta hemmelig og selvstendig valg.

**Hva er dine erfaringer? Og har du noen ideer til forbedringer i forbindelse med neste valg?**

**NB! Valgloven er siden forrige valg blitt endret til ny paragraf 8 -4 åttende ledd.**

(8) En velger som på grunn av psykisk eller fysisk funksjonsnedsettelse ikke kan stemme alene, kan etter eget ønske få hjelp av en stemmemottaker eller en annen person som
velgeren selv peker ut. En stemmemottaker skal gjøre hjelperen oppmerksom på at vedkommende har taushetsplikt. En stemmemottaker avgjør om velgeren oppfyller kravene til å motta hjelp.

Illustrasjon som viser to personer som putter hver sitt ark ned i en boks.

# Garngrafitti - kampanje over hele Norge!

Juni er fødselsmåneden til Helen Keller, og er dermed også blitt måneden for bevissthet rundt døvblindhet. I forlengelse av dette har Deafblind International (DbI) tatt initiativ til et månedslangt internasjonalt taktilt kunstprosjekt for å sette fokus på døvblindhet og gi
oppmerksomhet til kombinerte sansetap. Denne kampanjen starter i juni i år og garngrafitti er metoden som brukes for å skaffe oppmerksomhet.

Det vil si at man går sammen om å strikke eller hekle lapper og sy dem sammen for å kle inn et objekt i det offentlige rom; rekkverk, trær, lyktestolper eller andre visuelle objekter i gatebildet.

Nasjonal kompetansetjeneste for døvblinde har derfor tatt initiativ til å invitere brukerorganisasjonene og deres medlemmer til å være med å strikke eller hekle lapper på 20x20 cm og sende dem til sine relevante regionsentre.

Innsendingsperioden er nå over, og installasjonene rundt omkring er allerede i gang!

Kunstverkene som skapes blir merket med skilt eller tag som forklarer hva det er og en QR-kode som viser til dovblindhet.no.

Installasjonene er planlagt å settes opp i godt synlige områder rundt Tromsø rådhus, ulike steder i Sandefjord, ved CSS, og i området rundt Statped-kontorene i Bergen.

Med andre ord, ta deg en tur ..ut og se etter fargerik garngrafitti rundt omkring i Norge i
sommer! Oppdateringer finner du på hjemmesiden dovblindhet.no på NKDB sine sosiale medier, internasjonalt kan du følge med på facebooksiden til DbI for å se hvordan kampanjen utspiller seg gjennom 21deltakerland.

Bilde som viser et rekkverk og en lyktestolpe i en trapp som er kledd med rosa og lilla strikking.

Illustrasjon av et garnnøste og to pinner.

# Husk på:

På det ekstraordinære styremøtet til LSHDB angående Korona situasjonen og sommertreffet/Landsmøtet, ble det bestemt at vi må avlyse arrangementet i uke 26. Dette er vi selvfølgelig fryktelig lei oss for, men det er vanskelig å planlegge frem i tid når smitte– og vaksinesituasjonen slik den er i dag.

Ny planlagt dato for Landsmøte er dermed fredag 20 august, med sosialt lag på lørdagen, og hjemreise søndag 22. august. Dette er planlagt avholdt på Fornebu.

Vennlig hilsen Karin Andvig, LSHDB

**PS:**
LSHDB har også planlagt å avholde likepersonskurs i Asker den 19.-21. november. Vi krysser fingrene!

# Olympiske sommerleker i Tokyo

**De 16ende runden med de olympiske sommerlekene skulle blitt avholdt i 2020, men er blitt utsatt til 2021.**

**23.juli til 8. august avholdes de Olympiske leker i Tokyo, fulgt opp av de Paralympiske leker som starter den 24. august og varer frem til 5. september.**

**Idrettene det konkurreres i i Paralympics er:**

**Friidrett, Fotball 5-a-side, Badminton, Boccia, Kano, Sykling, Hestesport, Goalball, Judo, Styrkeløft, Roing, Skyting, Sittende volleyball, Svømming, Bordtennis, Taekwondo, Triatlon, rullestol basketball, rullestol fekting, rullestol rugby og rullestol tennis.**

### FRIST FOR INNSENDING AV STOFF TIL NESTE NUMMER: 13. AUGUST (OG GJERNE LITT FØR)

# Til neste gang

JUNI – JULI
Døvblindes bevissthetsmåned med garnbombing over hele verden!

23. JUNI
FN dagen for offentlige tjenester og St. hans aften

23.JULI
De Olympiske Sommerlekene starter

30. JULI
Internasjonal dag for vennskap

20. AUGUST
Neste nummer av SynHør bladet havner i postkassa

20. - 22. AUGUST
LSHDB landsmøte på Fornebu

En illustrasjon viser en gruppe med fire personer som snakker og danser sammen.
Bakgrunnsbildet er sommergult med grønne palmer, sandaler og en kokosnøtt.

## Annonser

# RETURADRESSE

LSHDB (Landsforbundet for kombinert Syns– og Hørselshemmede / Døvblinde),

Skippergata 33, 0154 Oslo

LSHDB Sentralstyre
2018 - 2021

FORBUNDSLEDER Åshild Johansen

NESTLEDER Kari Kristine Engan

STYREMEDLEMMER Bibbi Hagerupsen

 Beathe Dahlen

 Erik Nilsen

VARAMEDLEMMER Odd Paulsen
 Sissel H. Markhus

### - SYNHØR BLADET - LSHDB sin hjemmeside: www.lshdb.no